**СТАНОВИЩЕ**

за

конкурс за „професор“ в научна област „хуманитарни науки“,

направление 2.1 „Филология“ (Когнитивна лингвистика – анализ на текст и дискурс (английски език)),

Факултет по класически и нови филологии, катедра “ Англицистика и американистика”,

СУ “Св. Климент Охридски”,

обявен в „Държавен вестник“, бр. 24/17.03.2023 г.

1/ **Данни за конкурса**

Обявеният конкурс за професор по Когнитивна лингвистика – анализ на текст и дискурс отговаря на всички изисквания на Закона и Правилника, като не са констатирани никакви процедурни нарушения. Единственият кандидат, доц. дн Нели Тодорова Тинчева-Георгиева, е представила всички необходими документи за провеждането на конкурса в срок, спазвайки изискванията на Закона и Правилника.

2/ **Данни за кандидата**

Нели Тинчева е завършила английска филология в СУ «Св. Климент Охридски» с втора специалност журналистика през 1995 г, след което веднага е назначена за асистент в катедра „Англицистика и американистика“ в СУ „Св. Климент Охридски“. През 2006 г. защитава дисертационен труд на тема „Менталната схема НАЧАЛО-ПЪТ-ЦЕЛв политическите речи“ като докторант на самостоятелна подготовка към същата катедра. От 2005 г. до 2015 г. е главен асистент към катедрата, а през 2015 г. е избрана за доцент. Член е на ICLA (International Cognitive Linguistics Association), Българското социолингвистично дружество и Българското дружество за британски изследвания. Рецензент е в престижни научни издателства като De Gruyter Mouton и списания като Heliyon, Baltic Journal of English Language, Literature and Culture, Balkanistica, Philologia и др., изнасяла е секционни доклади в различни научни форуми.

**3/ Описание на научните трудове**

Кандидатката участва в конкурса с хабилитационна монография на тема *Language Gaffes (Linguistic, Discursive аnd Cognitive Aspects оf ‘Language Bloopers’*), Sofia, Polis Publ., 2019 г., 21 статии и студии, две рецензии, един университетски учебник по текст лингвистика и две учебни помагала за специалност „Африканистика“.

Представените статии и студии могат да се групират в няколко тематични и жанрови кръга. По-голямата част са свързани с тематичната област на политическия дискурс – 8 бр. Всички те застъпват гледната точка, че политическият дискурс трябва да се обсъжда от гледна точка на комуникативния ефект и жанровата си обусловеност като се работи с квантитативни методи и непрескриптивна методология. Тук бих искала да отбележа статията “What is in a Political Slogan”, която допълва изследванията от дисертационния труд на Нели Тинчева на образната схема НАЧАЛО-ПЪТ-ЦЕЛ и проследява прототипното използване на определени концептуални елементи в сценария на политическите лозунги.

Вторият кръг статии са свързани с полето на изграждане на Дискурсивни и Текстови Светове, в които за първи път се съчетават теориите за Текстовите и Дискурсивните Светове на де Богранд и Дреслер (1981) и Уърт (1999).

Тези теоретични изследвания са съчетани с практическите аспекти на преподаване и обучение в третата група от статии, които се занимават с текстовите функции и структури. Теоретичните заключения са подкрепени от задълбочени проучвания на функционирането на „текста“ при различните носители на езика. При резюмирането на научните трудове, с които доц. Тинчева участва в конкурса, в тази област е включена и статията „Prototypes in text-types: Political discourse” (2017), която обаче липсва в представения списък на публикации за този конкурс и не е предоставена като текст на журито.

Това поле на изследване е тясно свързано с полето на фигуративността, към което принадлежи поне една от статиите, представени за този конкурс, “Crossing between Conceptual Metaphor and Text World Theory”. За съжаление отново в списъка на публикациите към този конкурс не могат да се открият другите две статии, които доц. Тинчева е резюмирала в представените документи, а именно “Introduction: Figurativity in Human Ecology” и “Figurativity in Language, Mind and Socio-cultural Experience” (2022), като не са предоставени и като текст в документите. Както изтъква доц. Тинчева в статията “Crossing between Conceptual Metaphor and Text World Theory”: „За да постигнем по-добро обяснение на това как се случва структурирането на целия текст в когнитивен план, трябва паралелно да отчетем и наличието или отсъствието на припокриване между Текстови и Дискурсивни Светове.“

Разнообразието от подходи и гледни точки, които научните статии предлагат, най-добре е илюстрирано в хабилитационния труд на доц. Тинчева, монографията *Language Gaffes (Linguistic, Discursive аnd Cognitive Aspects оf ‘Language Bloopers’*) (2017). Основната теза на този труд е, че езиковите грешки не трябва да бъдат подминавани като незначително или незаслужаващо вниманието на изследователите явление, а напротив, трябва да бъдат внимателно и задълбочено изследвани от различни перспективи – лингвистична, която обаче не може да обясни дискурсивните ситуации, при които възникват такива грешки, от гледна точка на дискурсивно-прагматичните аспекти на комуникация и от когнитивна гледна точка. Анализът следва и трите възможности, като отделя особено внимание на последната, която е и най-рядко прилаганата при изследването на езиковите грешки. Направено е и разделяне на тези грешки на неволни и преднамерени, които често спадат към категорията на „смешките“. Всички заключения се базират на реални езикови ситуации, които са анализирани на основата на социолингвистични и психолингвистични параметри.

4/ **Научни приноси**

От очертаните по-горе области на научно изследване, смятам, че най-голям принос към развитието на когнитивна лингвистика – анализ на текст и дискурс имат публикациите на Нели Тинчева, свързани с полето на изграждане на дискурсивни и текстови светове, в които за първи път се съчетават теориите за текстовите и дискурсивните светове. Както отбелязва доц. Тинчева, в тези изследвания теорията за световете за първи път е разглеждана в тясна връзка с гещалтното профилиране. Това, по мое мнение, е много важен научен принос в тази област.

От посочените 14 научни приноса на хабилитационния труд, *Language Gaffes (Linguistic, Discursive аnd Cognitive Aspects оf ‘Language Bloopers’*), бих отбелязала преди всичко създаването на три различни типологии на езиковите гафове, нещо, което се прави за първи път в полето на езикознанието. Възможността този езиков феномен да бъде класифициран и от лингвистична и от прагматично-дискурсивна и от когнитивна гледна точка, която защитава Нели Тинчева, разкрива комплексната природа на езиковите гафове като езиков феномен, който е обвързан с конкретен социален контекст, а не е просто „случайна неуместност“.

Научните приноси на доц. Тинчева в полето на политическия дискурс са може би най-многобройни, тъй като тя работи от дълги години в тази област и е един от пионерите в прилагането на когнитивните принципи на прототипологията към текстовия анализ на политическите текстове.

Като цяло може да се твърди, че Нели Тинчева работи в области, много слабо изследвани в България и във фокуса на внимание на водещите учени в световната текст лингвистика и когнитивистика.

**5/ Преподавателска работа и работа по проекти**

Преподавателската работа на Нели Тинчева се отличава с иновативност, отвореност към нови теми и методи на преподаване и търсене на непрестанна актуализация на постигнатото. Четените от нея курсове са още едно доказателство за широтата и задълбочеността й като учен.

Нели Тинчева е участвала и в няколко вътрешноуниверситетски проекта за обновяване на съдържанието на курсовете, които се преподават в специалност „Английска филология“ и в национални проекти, свързани с развиване на комуникативни компетентности. За съжаление нито един от посочените от кандидатката проекти, не фигурира в референтния списък на НАЦИД и не би трябвало да бъдат включвани в таблицата за покриване на минималните национални изисквания. Независимо от това, кандидатката отговаря на тези изисквания, тъй като точките, които събира по останалите показатели и от наскоро защитения голям докторат, са повече от изискуемия минимум.

**6**/ **Заключение**

Въз основа на всичко изложено по-горе, мога категорично да заявя, че Нели Тинчева, като единствен кандидат в конкурса за конкурс за професор по когнитивна лингвистика – анализ на текст и дискурс в направление 2.1 „Филология“, обявен от катедра “ Англицистика и американистика”, ФКНФ,

СУ “Св. Климент Охридски”, отговаря на всички необходими изисквания за заемане на тази академична длъжност и горещо препоръчвам нейното избиране за професор по когнитивна лингвистика.

14.07.2023 г.

 проф. д-р Мадлен Данова